Sissepääs Paradise Village Grand Marina Villasesse, Nuevo Vallarta, Nayarit, Mehhiko
**Tarastatud kogukond** (inglise keeles *gated community*) on kogukond, mida tavaliselt ümbritsevad suletud seinad või piirdeaiad ning sissepääs jalakäijatele, jalgratturitele ja autodele on range kontrolli all.[*viide?*]

Tarastatud kogukonnad koosnevad sageli väikestest tänavatest ja seal on kättesaadavad mitmesugused ühishüved. Väiksemas kogukonnas võib selleks olla park või mõni muu avalik ala. Suuremas kogukonnas ei pea elanikud oma kogukonnast lahkumagi, et igapäevaste toimetustega tegeleda.[*viide?*]

Eeldusel, et tarastatud kogukonnad on ruumiliselt enklaavid, on antropoloog Setha Low väitnud, et need mõjuvad halvasti laiema kogukonna sotsiaalsele kapitalile, mis asub väljaspool tarastatud kogukonda.

Mõned tarastatud kogukonnad, nii-öelda valvatud tarastatud kogukonnad, on eraturvameeste kaitse all ja sageli on seal kalleid valdusi või on nad loodud vanadekodudeks. Mõned tarastatud kogukonnad on sedavõrd kaitstud, et neid võib võrrelda kindlustega, milleks nad ongi mõeldud.[*viide?*]

Omadused
--------

Tarastatud kogukondades saadavad hüved olenevad näiteks asukohast, demograafilisest koosseisust, kogukonna ülesehitusest ja maksudest, mida kogukonnas makstakse. Üldiselt kehtib reegel, et mida suurem kogukond, seda suuremaid hüvesid saab pakkuda. Hüved sõltuvad ka elamu tüüpidest. Näiteks ei pruugi ühepereelamute kogukondades olla ühiskasutatavat ujumisbasseini, sest majaomanikud saavad ehitada erabasseine. Teisest küljest võib elamuühistu pakkuda kogukonnale ühiskasutatavat basseini, kui elanikud ei saa erabasseine ehitada.[*viide?*]

Tüüpilised hüved, mida tarastatud kogukondades pakutakse, on

* ujumisbassein,
* tenniseväljakud,
* kogukonna keskused või klubimajad,
* golfirada,
* jahisadam,
* söögikoht,
* mänguväljakud,
* spordiruumid koos treeninguvahenditega,
* spaa.[*viide?*]

Rangelt piiratud juurdepääs
---------------------------

Mõnesse tarastatud kogukonda sisenemiseks peab olema kas selle kogukonna registreeritud elanik (selleks kontrollitakse isikut tõendavat dokumenti) või kellegi kogukonnas elava inimese tuttav. Sel juhul annab tarastatud kogukonna elanik läbi telefoni või interneti turvameestele loa nimetatud isik sisse lasta.[*viide?*]

Kaitsvad orad kogukonna turvatsoonis

Maailmas levinud nähtus
-----------------------

Brasiilias on kõige levinum tarastatud kogukonna tüüp *condomínio fechado* ('suletud kogukond') ja see on kõrgema klassi ihaldusobjekt. Selline kogukond moodustab tavaliselt väikese linna oma infrastruktuuriga, mille hulka võivad kuuluda elektrigeneraator, tervishoid ja turvamehed. Sellise kogukonna eesmärk on kaitsta oma elanikke välise vägivalla eest. Sarnast põhimõtet võib näha ka suletud majades ja ostukeskustes: neist paljudesse pääseb ainult parkla või garaaži kaudu.[*viide?*]

Argentinas on selliste kogukondade nimeks *barrios privados* ('eranaabruskonnad') või lihtsalt "riigid". Neid nähakse sageli rikkuse või jõukuse sümbolina. Sellegipoolest on tarastatud kogukondadel kahtlane maine, sest paljud kesk- ja ülemkeskklassi liikmed peavad tarastatud kogukondade elanikke uusrikasteks või snoobideks). Enamikus tarastatud kogukondades on üldjuhul ainult majad, kuid mõnes suuremas, nagu Nordelta, on ka oma haigla, kool ja ostukeskus. Viimastel aastatel on Argentinas inimeste elama asumine tarastatud kogukondadesse vähenenud. Geograaf ja linnaplaneerija Jordi Borja, kes õpetab linnaplaneerimist Barcelona ülikoolis, kritiseeris Buenos Airest külastades tarastatud kogukondi, kutsudes neid linnade vastandiks. Arhitekt ja ülikooli professor Marcela Camblor, kes juhatab Floridas linnakujunduse osakonda, ütles ajalehes La Nacion, et "tarastatud kogukondade eksperiment on läbi kukkunud," nimetades neid "majanduslikult, sotsiaalselt ja nüüd ka energia vaatenurgast jätkusuutmatuteks".

Lõuna-Aafrikas on tarastatud kogukonnad levinud kõrge vägivaldsete kuritegude taseme tõttu. Lõuna-Aafrika tarastatud kogukonnad on üldjoontes liigitatud turvaküladeks (suures osas privaatselt arendatud alad) ja suletud naabruskondadeks. Mõned uued kogukonnad koosnevad peaaegu täielikult turvaküladest, kus on ka poekompleksid ja muid hädavajalikke teenuseid pakkuvaid asutusi, näiteks haiglad. Osaliselt on kinnisvaraarendajad võtnud endale vastutuse kõrvaldada skvottimine, mida kohalikud elanikud kardavad sellega seonduva kuritegevuse ja väljatõstmisprotsesside pärast.[*viide?*]

Need on populaarsed ka Lõuna-Hiinas, näiteks Xi Jiangi jõe läheduses, mis suubub Lõuna-Hiina merre Guangzhous.[*viide?*]

Euroopas on tarastatud kogukonnad väga harv nähtus.[*viide?*]

Kriitika
--------

Tarastatud kogukondade (ja vähemal määral umbtänavate pooldajad) väidavad, et püüe säilitada kõigi seda piirkonda läbivate mittekohalike eraldatus teeb iga võõra äratuntavamaks ja sel viisil väheneb kuritegevus. Seda vaadet on kommenteeritud ebarealistlikuna, sest ainult väga väike osa mittekohalikest, kes seda ala läbivad, on potentsiaalsed kurjategijad. Suur liiklus peaks pigem ohutust suurendama kui vähendama, sest rohkemate inimeste kohaolek võib ära hoida kurjategijate tegevuse või võivad nad pakkuda abi kuriteojuhtumi korral.

Teisest küljest väidavad kriitikud, et tarastatud kogukonnad pakuvad vale turvalisuse tunnet. Mõned uuringud näitavad, et turvalisus tarastatud kogukondades on pigem illusioon kui reaalsus. See avaldub näiteks tarastatud kogukondades USA äärelinnades, kus kuritegevust ei ole vähem, kui sarnastes tarastamata naabruskondades.

Näiteid maailmast
-----------------

### Ameerika Ühendriigid

Enamik tarastatud kogukondi USA-s on kohaliku omavalitsuseta, kuid California osariigis on ka tarastatud linnu, kus on kohalik omavalitsus olemas, nimelt Brabury, Canyon Lake, Hidden Hills, Laguna Woods ja Rolling Hills. Selleks, et vastata seaduse nõuetele, on seal raekojad ja linnaasutused avalikud ning parke ja muid asutusi omavad eraühingud. Aastaks 1997 oli ennustatud 20 000 tarastatud kogukonda üle terve riigi. Umbes 40% California uutest kodudest on seinte või müüride taga. Aastal 1997 tõusis tarastatud kogukondades elavate inimeste arv 4 miljonilt 30 000 kogukonnas kuni 8 miljonini, millest pool miljonit oli Californias. Tarastatud kogukondade arvu USA-s on raske määrata, sest enamik neist on arendatud eraviisiliselt.

Illinoisis Chicago lähedal Rosemonti külas on peasissepääsu juures kontrollpunkt, et pääseda selle põhilisse kogukonna alale. Kõige suurem tarastatud kogukond Kesk-Läänes on Harbor Springs Michiganis. Brickell Key Floridas Miamis on naabruskond, mis on tarastatud saare kogukond koos kõrghoonetega. Kuigi ühistranspordiga saab igaüks saarele minna ja sealt lahkuda, võivad ainult registreeritud autod sinna siseneda. Brickell Key naabruskonnas on ka ühed Miami kalleimad korterelamud.[*viide?*]

Californiast väljaspool on teisigi kohaliku omavalitsusega tarastatud kogukondi, näiteks Sea Ranch Lake Floridas, Anderson Creek Põhja-Carolinas ja North Oaks Minnesotas.[*viide?*]

Suurim tarastatud kogukond USA-s on Hot Springs Village Arkansases, kus on rohkem kui 105 km² tihedat metsa. Hot Springs Village'it juhib HSV Property Owners Association, mis on eraomanduses ja maksuvaba majaomanike assotsiatsioon.[*viide?*]

### Suurbritannia

Suurbritannias asuvad tarastatud kogukonnad tavaliselt Londonis, kuigi nende arv kasvab üle terve riigi. Tarastatud kogukondi leidub palju Docklandsis (näiteks New Caledonian Wharf, Kings and Queens Wharf ja Pan Peninsula) ning Ida-Londonis (näiteks Bow Quarter). Arvatavasti on Inglismaal üle 1000 tarastatud kogukonna.[*viide?*]

### Mehhiko

Mehhikos on nii suurim tarastatud kogukondade elanike rahvaarv kui ka suurim tarastatud kogukondade elanike osakaal rahvastikus. 2010. aasta seisuga elab hinnanguliselt 56,8 miljonit mehhiklast tarastatud kogukondades.[*viide?*]

Mehhikos on tarastatud kogukonnad tekkinud riigis valitseva väga suure sissetulekute erinevuse tulemusel. 2008. aasta uuring näitas, et Mehhiko linnapiirkonnas oli keskmine sissetulek 26 654 USA dollarit, mis on suurem kui rohkem arenenud riikides nagu Lõuna-Korea või Taiwan. Maapiirkondades (mõnikord kõigest miili kaugusel linnapiirkonnast) oli keskmine sissetulek ainult 8403 dollarit. Selline suur rikkuse ja vaesuse lähedus on tekitanud Mehhiko keskklassile suuresti tajutava turvaohu. Tarastatud kogukondi võib leida peaaegu igas keskmises ja suures Mehhiko linnas. Suurimad neist on peamistes linnades Monterreys, Méxicos ja Guadalajaras.[*viide?*]

Paljud tarastatud kogukonnad Mehhikos on täielikult iseseisvad ja kontrollivad oma infrastruktuuri: koole, vee- ja elektriettevõtteid, turvateenistust, tuletõrjet ja meditsiiniasutusi. Mõnes suuremas tarastatud kogukonnas on isegi oma politseijaoskond.[*viide?*]

Viited
------

1. ↑  S. Low (2001) www.anthrosource.net *The Edge and the Center: Gated Communities and the Discourse of Urban Fear* American Anthropologist, March, Vol. 103, No. 1, pp. 45–58 Avaldatud internetis 10. detsembril 2004, välja otsitud 7. oktoobril 2012
2. ↑  "Clarin". Originaali arhiivikoopia seisuga 5. mai 2010. Vaadatud 21. novembril 2012.
3. ↑  "Nordelta". Originaali arhiivikoopia seisuga 20. juuni 2007. Vaadatud 21. novembril 2012.
4. ↑  LOS AMORES NO SE VENDEN: Jordi Borja: "Los countries son una negación de la ciudad" Välja otsitud 7. oktoobril 2012
5. ↑  Marcela Camblor: El experimento de los countries falló LANACION.com. Välja otsitud 7. oktoober 2012
6. ↑   Välja otsitud 07. oktoober 2012
7. ↑  *Can Streets Be Made Safe?* – Hillier, Bill; Bartlett School of Graduate Studies, University College London
8. ↑  E.J. Blakely, M.G. Snyder (1998), Separate places: Crime and security in gated communities teoses: M. Felson and R.B. Peiser (toim.), Reducing crime through real estate development and management, pp. 53–70. Washington, D.C.: Urban Land Institute. Välja otsitud 07. oktoober 2012
9. ↑  Prevention of Crime: An Overview of Gated Communities and Neighborhood Watch Välja otsitud 7. oktoobril 2012
10. ↑  Gated communities more popular, and not just for the rich Välja otsitud 7. oktoobril 2012
11. ↑  Boaz, David, *Libertarianism: A Primer*, Free Press, lk 267
12. ↑  John Jay College of Criminal Justice/CUNY (May 15), *Gated Enclaves Are Not Just for the Well-Heeled*, Law Enforcement News `{{citation}}`: kontrolli kuupäeva väärtust: `|date=` ja `|year=` / `|date=` ei klapi (juhend)
13. ↑  "Second Homes in Private Communities Sometimes Hidden Gems". *PrivateCommunities.com*. 15. oktoober 2010. Vaadatud 7. oktoobril 2012.

Välislingid
-----------

* Built Metaphors: Gated Communities and Fiction, by Stéphane Degoutin and Gwenola Wagon
* Gated communities as an urban pathology?, by Renaud Le Goix
* The Privatization of Urban Space: Gated Communities – A New Trend in Global Urban Development?
* Land Use and Design Innovations in Private Communities
* China's Transition at a Turning Point
* Forbes: Most Expensive Gated Communities In America 2004
* Fortress Bulgaria: gated communities

|  |  |
| --- | --- |
|  | Pildid, videod ja helifailid Commonsis: **Tarastatud kogukond** |